¡+རྒྱལ་པོ་ཇིམ་གྱིས་)བདེ་བར་གཤེགས་པའི་གསུང་རབ་འགྱུར་རོ་འཚལ་བཞེངས་པའི་གསལ་བྱེད་སྡེབ་སྦྱོར་གྱི་རྒྱན་རྣམ་པར་བཀྲ་བ་ཞེས་བྱ་བ་བཞུགས།  །  ༄༅།  ། བདེ་བར་གཤེགས་པའི་གསུང་རབ་འགྱུར་རོ་འཚལ་བཞེངས་པའི་གསལ་བྱེད་སྡེབ་སྦྱོར་གྱི་རྒྱན་རྣམ་པར་བཀྲ་བ་ཞེས་བྱ་བ།  སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ།  ། རྒྱལ་བའི་བསྟན་པ་རབ་ཟབ་རྒྱ་མཚོའི་རྒྱན།  ། ལྷར་བཅས་འགྲོ་བ་དཔག་ཡས་ཉེར་འཚོའི་རྟེན།  ། བསྡུ་དངོས་རིན་ཆེན་བཞི་ཡི་མདངས་བཟང་བ།  ། དཔལ་ལྡན་བླ་མ་ལྷུན་པོ་རྣམ་པར་རྒྱལ།  ། དུས་གསུམ་རྒྱལ་བའི་སྐུ་ཡི་དབང་ཆེན་ཞལ་གྱི་དཀྱིལ་འཁོར་རི་རྒྱལ་ངོས་ཞལ་སྒོ་ཡི་ནམ་མཁའ་ལ།  ། སྒྲིབ་པའི་སྤྲིན་བྲལ་ལྗགས་ཀྱི་དབང་པོ་ཉིན་མོར་བྱེད་པ་བརྩེ་བའི་རླུང་གིས་ཀུན་ཏུ་བསྐྱོད་པ་ལས།  ། གསུང་རབ་ཕྲེང་བ་གསུང་འཛིན་པདྨཽ་ཀུན་ནས་ཁ་འབྱེད་གསུང་དབྱངས་ཡན་ལག་དྲུག་ཅུས་དམ་ཆོས་ཀྱི།  ། འོད་ཟེར་ཟེར་མ་ཕྲོམ་ཕྲོམ་འཕྲོས་པ་ཁྲག་ཁྲིག་འཁྲིགས་པས་སྲིད་གསུམ་ཆོས་ཀྱི་སྣང་བས་འགེངས་མཛད་རྒྱལ།  ། མི་དང་ལྷ་མིན་ལྷ་ཡི་ལྷ་གྱུར་སྟོན་པས་བསྟན་པའི་བསྟན་པ་ཕུན་ཚོགས་འོད་ཟེར་གཅིག་གིས་ཀྱང་།  ། བློ་གསལ་ཚོགས་ཀྱི་བློ་ཡི་རྒྱ་མཚོར་བློ་གྲོས་པདྨའི་བསླབ་གསུམ་འདབ་བརྒྱ་རབ་ཏུ་རྒྱས་མཛད་ཅིང་།  ། ལེགས་བཤད་སྦྲང་རྩིའི་སྦྲང་རྩིའི་དོན་གཉེར་གདུལ་བྱ་སྦྲང་རྩི་བྱེད་པའི་ཚོགས་རྣམས་ཉིན་ཞིང་ལེགས་བསྡུས་ནས།  ། ཆོས་ཀྱི་ཀུན་དགའི་དགའ་སྟོན་བཀྱེ་བས་ཀུན་ནས་དགའ་མཛད་དམ་པའི་ཆོས་ཀྱི་ཉིན་མོར་བྱེད་པ་མཆོད།  ། བདེ་བར་གཤེགས་པས་གསུངས་པའི་གསུང་རབ་བདུད་རྩིའི་རྒྱ་མཚོའི་ཐོས་བསམ་བསམ་གཏན་རོ་འཛིན་དབང་པོ་ཡིས།  ། ལེགས་པར་མྱངས་པས་མྱངས་པའི་མཐུ་ཡིས་མཐུ་ཆེན་བརྙེས་ཤིང་བརྙེས་པའི་ཡོན་ཏན་རྣམ་པ་སྣ་ཚོགས་ཕྲེང་།  ། སྤེལ་ལེགས་རིན་ཆེན་ཕྲེང་བ་ལྟ་བུས་བདག་ཏུ་ལྟ་བའི་ཡིད་རབ་འཕྲོག་པས་རྣམ་གྲོལ་སྐུ་ལ་བརྒྱན༑ ༑ རྒྱལ་བ་ལས་འཁྲུངས་རྒྱལ་སྲས་རྣམས་དང་རང་རྒྱལ་དགྲ་ལས་རྣམ་རྒྱལ་འཕགས་པའི་ཚོགས་ལ་ཕྱག་འཚལ་ལོ།  ། གང་ཞིག་རྫི་མིའི་རྩེ་མོ་ཅུང་ཟད་བསྐྱོད་པའི་འོད་ཟེར་ཟེར་མ་ཙམ་ཞིག་རབ་འཕྲོས་པས།  ། སྐད་ཅིག་གཅིག་ལ་ཅིག་ཅར་ཉིད་དུ་བདུད་སྡེའི་མུན་ནག་སྨག་རུམ་རབ་རིབ་རབ་འཇོམས་ཤིང་།  ། འཇིག་རྟེན་གསུམ་དུ་ཕན་བདེའི་སྣང་བ་རྣམ་པ་སྣ་ཚོགས་རྣམ་པར་འཕྲོ་བའི་འོད་མཛད་པ།  ། འགྲོ་བའི་མགོན་འགྱུར་འཇིག་རྟེན་མགོན་པོ་སྲས་དང་བཅས་པས་འཇིག་རྟེན་གསུམ་པོ་སྐྱོང་གྱུར་ཅིག། ཆོས་དབྱིངས་ནམ་མཁའི་དབྱིངས་ལས་མཁའ་ལྟར་མ་གཡོས་ཤིང་།  ། སྤྲུལ་པའི་རྣམ་འཕྲུལ་རྣམ་པ་སྣ་ཚོགས་རྣམ་འཕྲུལ་བ༑ ༑ རྒྱལ་ཡུམ་དེ་སྲས་རྒྱལ་སྲས་རྣམས་ཀྱི་ཕྲིན་ལས་ཀྱི།  ། རྣམ་འཕྲུལ་ལ་བརྟེན་རྣམ་ཐར་བསྔགས་འོས་བསྔགས་པར་འཚལ། །  ། ། འདིར་སྐྱེ་རྒུ་རྣམས་ཀྱི་དཔལ་དང་།  འབྱོར་པ་དང་།  གྲགས་པ་དང་།  མངོན་པར་མཐོ་བ་དང་།  ངེས་པར་ལེགས་པའི་ཕུན་སུམ་འཚོགས་པའི་ནོར་བུ་རིན་ཆེན་འབྱུང་བའི་གཞི་ནི་བདེ་བར་གཤེགས་པའི་བསྟན་པའི་ཆུ་གཏེར་ཉིད་ཡིན་ཞིང་།  དེར་སྐྱེས་བུ་ཆེན་པོའི་དེད་དཔོན་རྣམས་ཚུལ་བཞིན་དུ་ཞུགས་པ་དང་འཇུག་པ་རྣམས་ཀྱང་སྐལ་པ་ཕུན་སུམ་ཚོགས་པ་ཡིན་ལ།  དེ་དག་ནི་སྙན་ངག་མཁན་རྣམས་ཀྱིས་ཡང་དག་གི་དཔལ་ཉིད་དུའང་འགྱུར་རོ་སྙམ་དུ་བསམས་ནས་སྨྲས་པ།  ཚ་ཟེར་བྱེད་པའི་འོད་ཟེར་གྱིས། ། རྣམ་འཕྲུལ་ཆུ་སྐྱེས་རྒྱས་པའི་ཚལ།  ། མཐོང་ན་མཐོང་བ་ཙམ་ཉིད་ཀྱིས༑ ༑ དགའ་བར་མི་འགྱུར་སུ་ཞིག་ཡོད།  ། རྒྱལ་སྲས་(《¡¶ཞ》¡བ་)རྒྱ་མཚོས་བསྐོར་བ་ཡི། ། རྒྱལ་བ་རྒྱ་མཚོ་རྣམས་ཀྱི་ཞིང་།  ། འཇིག་རྟེན་ཁམས་ཀྱི་རྡུལ་སྙེད་དུ༑ ༑ བགྲང་བ་ལས་ཀྱང་འདས་པར་འཚལ།  ། དེ་ལྟ་མོད་ཀྱི་དེ་བཞིན་གཤེགས་པ་རྣམ་པར་སྣང་མཛད་གང་ཆེན་མཚོ་ཡི་ཕྱག་མཐིལ་ན།  ། འཇིག་རྟེན་བགྲང་ཡས་རྣམ་པར་བརྩེགས་པའི་འོག་ནས་བགྲངས་པའི་བཅུ་གསུམ་པ་ནི་མི་མཇེད་དོ༑ ༑ དེ་ཡི་ཁྱོན་ནི་གླིང་བཞི་རི་རབ་ཉི་ཟླར་བཅས་པ་བྱེ་བ་ཕྲག་བརྒྱ་གནས་པ་ཡི༑ ༑ གླིང་བཞི་པདྨོ་བཀྲམ་པ་ལྟ་བུར་གནས་པ་རྣམས་ལས་གླིང་འདི་ལྷོ་ཕྱོགས་འཛམ་བུའི་གླིང་།  ། དེ་ལྟར་གནས་འདི་ངེས་བྱས་ནས།  ། དུས་འདི་ཡང་ན་ངེས་པར་བགྱི།  ། བསྐལ་པ་སྐད་ཅིག་ཕྲེང་བ་ལྟར།  ། དཔག་ཏུ་མེད་པ་རྣམས་ལ་ཡང་། །  འཇིག་རྟེན་སྣང་མཛད་འཇིག་རྟེན་མགོན།  ། ཀུན་ཏུ་རིམ་བཞིན་བྱོན་པ་ལས།  ། བསྐལ་པ་བཟང་པོ་འདི་ལ་ནི།  ། གཉིས་ཀྱིས་ལྷག་པའི་རྒྱལ་བ་སྟོང་།  ། འགྲོ་བ་སྐྱོབ་པའི་ཚོགས་རྣམས་བྱོན།  ། འདི་ནི་བདེ་གཤེགས་བཞི་པ་སྟེ།  ། སྐྱེ་རྒུའི་ཚེ་ལོ་དཔག་མེད་ནས།  ། བརྒྱ་ཡི་བར་ལ་མི་དབང་ཡང་།  ། མང་པོས་བཀུར་བ་ནས་བཟུང་སྟེ།  ། ཟས་གཙང་བར་དུ་བྱོན་པའི་ཚུལ།  ། ཆུ་འཛིན་ཚོགས་ལས་ཁ་བའི་རི།  ཁ་བའི་རི་ལས་ཆུ་བོའི་རྒྱུན།  ། ཆུ་བོའི་རྒྱུན་ལས་ཆུ་བོའི་གཏེར།  ། ཆུ་གཏེར་ཆེ་ལས་རིན་ཆེན་བཞིན།  ། ཟས་གཙང་སྲས་པོས་ཟག་པ་རྣམས་སྤངས་ཟག་མེད་བདུད་རྩི་གསོལ་བ་ལས།  ། ཟག་མེད་གཟིགས་པས་ཟག་མེད་སྐུ་བརྙེས་གསུང་གི་རྣམ་འཕྲུལ་སྣ་ཚོགས་ཀྱི།  ། གསུང་རབ་ཡན་ལག་བཅུ་གཉིས་ཀྱིས་བསྡུས་འཁོར་ལོ་རིམ་པ་གསུམ་བསྐོར་བས།  ། འཇིག་རྟེན་གསུམ་དུ་འཇིག་རྟེན་མཐའ་དག་ཆོས་ཀྱི་དགའ་བདེས་དགའ་བར་མཛད།  ། འོད་ཟེར་བརྒྱ་པའི་འོད་ཟེར་གྱིས།  ། ཆུ་སྐྱེས་རྒྱས་ཤིང་མུན་པ་བསལ།  ། དངོས་རྣམས་གསལ་བྱེད་གཟའ་སྐར་རྣམས། །  ཟིལ་གྱིས་གནོན་པ་ལྟ་བུར་མཆིས།  ། སྲིད་གསུམ་འགྲོ་བ་ཀུན་གྱི་དཔལ།  ། ཐུབ་དབང་བསྟན་པ་རིན་ཆེན་གཏེར།  ། ལྔ་བརྒྱ་ཕྲག་བཅུར་གནས་པ་ལས།  ། ལྔ་བརྒྱ་བདུན་པའི་དུས་ཀྱི་ཚེ།  ། འཛམ་གླིང་བྱང་ཕྱཽགས་ས་ཡི་ཆར།  ། བསོད་ནམས་ཆེན་པོའི་ཆུ་གཏེར་ལས།  ། ཇིང་གིར་གན་ཞེས་གྲགས་པ་ཡི།  ། ས་འཛིན་རིན་ཆེན་འཁྲུངས་པར་གྱུར།  ། དེ་སྲས་གོ་གན་རྒྱལ་པོ་ཞེས།  ། གྲགས་པའི་མི་དབང་གཉིས་པ་ཡང་།  ། མཐུ་སྟོབས་ཉི་མ་ལྟ་བུ་ཡི།  ། གཞན་སྡེའི་མུན་པ་རྣམ་པར་བཅོམ།  ། དེ་སྲས་གོ་ཡུག་གན་ཞེས་པའང་།  ། སྲིད་ལ་དབང་བའི་རྒྱལ་པོར་གྱུར།  ། དེ་ཡི་ཡབ་ཆེན་གོ་(《¡¶ཞ》¡མོང་)གོ་གན།  ། མཐུ་ཡི་རྒྱལ་སྲིད་རྣམ་པར་བཟུང་།  ། ཡིད་སྐྱེས་ཁ་ལོ་སྒྱུར་བ་ཡི།  ། མི་ཡི་བདག་པོ་བྱུང་བར་གྱུར།  ། དེ་གཅུང་གོ་པེ་ལ་ཞེས་པ།  ། བསོད་ནམས་ཉི་མའི་གཟི་བརྗིད་ཀྱིས།  ། ཕ་རོལ་མུན་པ་ཟིལ་མནན་ནས།  ། བཀའ་ཡི་རྒྱལ་སྲིད་སྐྱོང་བར་གྱུར།  ། གཙུག་ལག་ཀུན་ལ་ཐུགས་གསལ་ཞིང་།  ། ཆོས་ཀྱིས་རྒྱལ་སྲིད་ཆོས་བཞིན་སྐྱོང་།  ། མཐུ་ཡིས་ས་ལ་དབང་སྒྱུར་བ།  ། འཁོར་ལོས་སྒྱུར་རྒྱལ་ལྟ་བུར་གྱུར།  ། རྒྱལ་དབང་འདི་ཡི་གཟི་བརྗིད་ཕུང་པོ་ཡིས།  ། གཟི་ལྡན་གཟའ་དབང་དབང་དུ་བསྡུས་བྱས་ནས།  ། ཕྱོགས་བཅུ་རྣམས་སུ་གསུང་གི་གསུང་ཟེར་ནི།  ། ཚ་ཟེར་ཟེར་ལྟར་རྣམ་པར་སྤྲོས་སྙམ་བྱེད།  ། ཆོས་བཞིན་མཛད་པར་གཞོལ་བ་ཡི།  ། རྒྱལ་པོ་དེ་སྲས་ཐུ་བོ་ནི།  ། ཇིམ་གྱིམ་བཙུན་མོ་གོ་གོ་ཅན༑ ༑ ཇིམ་གྱིམ་འཁོར་ལོས་སྒྱུར་སྲས་བཞིན།  ། མཐོ་རིས་ཡོན་ཏན་དཔལ་བརྙེས་ཤིང་།  ། དད་དང་སྙིང་རྗེས་བརྒྱན་པའི་ཐུགས།  ། ཆོས་ཀྱི་ཚུལ་ལ་རབ་འབྱོར་བས།  ། ཀུན་ཏུ་གྲགས་པས་ཁྱབ་པར་གྱུར།  ། འདི་ཡི་དཔལ་འབྱོར་གྲགས་པ་མཐུ་སྟོབས་ནི།  ། ལྷ་ཡི་དབང་པོའི་དཔལ་འབྱོར་ཇི་བཞིན་ཏེ།  ། རྒྱལ་བའི་གསུང་བཞིན་བསྒྲུབ་པའི་རྣམ་འཕྲུལ་ཡང་།  ། རྒྱལ་སྲས་རྣམས་ལ་འགྲན་པ་ལྟ་བུར་སྣང་།  ། ཡང་ན་འདི་ཡིས་དཔལ་འབྱོར་རིན་ཆེན་ཚོགས།  ། ཀླུ་ཡི་དབང་པོས་དགའ་མགུར་བྱིན་པ་བཞིན།  ། བཀའ་ཡི་སྲིད་འབངས་ཁ་ལོ་སྒྱུར་བ་ནི།  ། སྐྱེ་རྒུའི་བདག་པོས་བྱིན་པ་ཇི་བཞིན་ནོ།  ། དེ་ལྟར་བསོད་ནམས་ལྡན་པའི་དཔལ།  ། མ་བསྒྲུབས་པར་ཡང་རང་ཉིད་འདུ།  ། མ་བརྩད་པར་ཡང་དགྲ་བོ་ཐུལ།  ། མ་བསྟོད་པར་ཡང་ངང་གིས་མཐོ།  ། འདི་ནི་སྤྱོད་ཚུལ་ཚུལ་བཞིན་བསྒྲུབ་པ་དམ་པའི་རྒྱན་གྱིས་རབ་བརྒྱན་ཞིང་།  ། དགེ་བ་བསྒྲུབ་པའི་དགེ་བའི་བཤེས་གཉེན་གཉེན་གྱི་མཆོག་གིས་ལེགས་བཟུང་རྣམས།  ། རྒྱལ་བས་བསྔགས་པའི་བསྔགས་ཀྱི་སྤྱོད་ཚུལ་ཐེག་པ་མཆོག་ལ་རབ་ཞུགས་པས།  ། ཀུན་ཏུ་རྟོགས་པས་ཀུན་ནས་བརྟགས་པའི་ལྟ་སྤྱོད་རྣམས་ལས་རྣམ་པར་གྲོལ།  ཁྱད་པར་དུ་ཡང་ཁྱད་པར་འཕགས་པའི་སྐུ་གསུང་ཐུགས་ཀྱི་རྟེན།  ། བཞེངས་དང་འབྲི་དང་མཆོད་དང་རབ་གནས་མཆོད་བསྟོད་སོགས།  ། རྒྱལ་བའི་རིགས་བསྐྲུན་བླ་མའི་གསུང་བཞིན་རྒྱལ་བས་བསྔགས་པའི་ལམ།  ། བསྒྲུབ་པའི་ཚུལ་ལ་ཚུལ་གཞན་དོར་ནས་ཚུལ་བཞིན་ཞུགས་པར་གྱུར། །  ། ཁྱད་པར་དུ་འཕགས་པའི་གདུང་རྒྱུད་ཆེན་པོར་འཁྲུངས་ཤིང་།  ཡ་རབས་རྣམས་ལ་འོས་པའི་འཇིག་རྟེན་གྱིས་སྤྱོད་ཚུལ་བཟང་པོས་རྣམ་པར་བརྒྱན་པའི་སེམས་དཔའ་ཆེན་པོ་རྣམས་ནི།  མཚོ་སྐྱེས་རྣམ་པར་རྒྱས་པའི་པད་ཚལ་ཆེན་པོར་སྦྲང་རྩི་སྤྱོད་པས་མཐོང་བ་ལྟར་སྐྱེ་བོ་ཐམས་ཅད་ཀྱི་ཡིད་འཕྲོག་པར་འགྱུར་ཞིང་།  ཐུབ་པའི་དབང་པོའི་གསུང་རབ་དང་རྗེས་སུ་མཐུན་པའི་བྱ་བ་བསྒྲུབ་པ་རྣམས་ནི་སྙན་ངག་མཁན་རྣམས་ཀྱིས་བསྔགས་པར་འོས་པ་ལྟ་སྨོས་ཀྱང་ཅི་དགོས།  ལྷ་རྣམས་ཀྱིས་ཀྱང་ནམ་མཁའ་ལས་ཨ་ལ་ལ་ཞེས་ཤིན་ཏུ་དགའ་བ་དང་།  སྤྲོ་བའི་སྒྲ་དབྱངས་ཀྱིས་བསྟོད་དེ་ཆེད་དུ་བརྗོད་པར་འགྱུར་རོ་སྙམ་དུ་སེམས་སོ།  ། དེ་བས་ན་འདིའི་རྨད་དུ་བྱུང་བའི་བྱ་བ་ཡངས་འདུའི་མེ་ཏོག་ལྟ་བུའི་ཚོགས་ནི་སྐྱེ་བོ་གཞན་དང་བར་བྱ་བའི་སླད་དུ་ཡང་ཆེད་དུ་བརྗོད་པར་འོས་སོ།  ། ཞེས་བསམས་ཏེ་སྨྲས་པ།  གཞན་ཡང་ཡབ་མེས་བླ་མའི་བཀའ་དྲན་བསམ་ཕྱིར་དང་།  ། རྒྱལ་སྲིད་དཔལ་འབྱོར་རྒྱ་ཆེར་རྣམ་པར་རྒྱས་ཕྱིར་དང་།  ། རང་ཉིད་མཆེད་བཅས་ཡུམ་སྲས་བདེ་ཞིང་བྱང་ཆུབ་ཕྱིར།  ། ཆོས་ཀྱི་བྱ་བ་ཆོས་ལས་འབྱུང་བ་འདི་ལྟར་བསྒྲུབས།  ། ཤིང་མོ་ཕག་ལོ་སྟོན་གྱི་ཟླ་བ་ལ།  ། ཉིད་ཀྱི་ཆབ་སྲིད་སྨར་ཁམས་ཙོམ་མདོ་རུ།  ། རྒྱལ་དང་རྒྱལ་སྲས་ཐམས་ཅད་བསྐྱེད་པའི་ཡུམ། ། གདུལ་བྱ་དག་པ་སྲིད་དང་ཞི་བ་ཡི།  ། ཕ་རོལ་ཕྱིན་བྱེད་ཕ་རོལ་ཕྱིན་པ་ན། ། རིན་ཆེན་གསེར་སོགས་རིན་ཐང་མེད་པས་བཞེངས།  ། དེ་བཞིན་དུ་ཡང་མེ་མོ་གླང་ལོ་ལ།  ། རྒྱ་ཆེའི་དོན་སྟོན་སངས་རྒྱས་ཕལ་པོ་ཆེ།  ། རིན་ཆེན་མཐིང་ཤོག་ཁྱད་པར་འཕགས་བསྐུར་ནས།  ། བཟོ་གནས་མཁས་པའི་ཚོགས་ཀྱིས་ས་སྐྱར་བཞེངས། ། དེ་ཡི་དེ་ལྟར་ཡང་ནས་ཡང་དུ་ནི།  ། དགེ་དང་དགེ་འབྲས་སྤེལ་ཕྱིར་དེ་དེ་ལྟར།  ། མཛད་པས་མཛད་པའི་ཚུལ་ལ་ཚུལ་བཞིན་དུ།  ། དགོངས་པས་དགོངས་པ་འཕེལ་ནས་ཡང་འདི་བཞེངས། །  ། ། རྡོ་རྗེ་འཆང་གི་གསུང་རབ་མཆོག། རྡོ་རྗེ་ཐེག་པ་རྒྱ་མཚོའི་དོན།  ། རྒྱུད་སྡེ་དུ་མའི་རིན་ཆེན་རྣམས།  ། གཅིག་ཏུ་བསྡུས་པ་རྒྱུད་འབུམ་དང་།  ། གསུང་རབ་རྒྱ་མཚོའི་སྙིང་པོ་མཆོག། རྒྱལ་བ་སྲས་བཅས་བསྐྱེད་པའི་ཡུམ།  ། འགྲོ་བའི་བདེ་ལེགས་མི་ཟད་གཏེར།  ། ཤེས་རབ་ཕ་རོལ་ཕྱིན་མ་གང་།  ། སྟོང་ཕྲག་བརྒྱ་པར་གསུངས་པ་གང་།  ། སྟོང་ཕྲག་ཉི་ཤུ་ལྔ་པ་དང་།  ། དེ་བཞིན་སྟོང་ཕྲག་བརྒྱད་པ་དང་༑  ཁྲི་པ་དང་ནི་ཁྲི་བརྒྱད་སྟོང་།  ། ཡོན་ཏན་རིན་ཆེན་བསྡུད་པ་དང་།  ། ཤེས་རབ་སྙིང་པོ་ལ་སོགས་པ།  ། རྒྱལ་ཡུམ་དབྱེ་བ་མེད་པ་ཞིག། ཐུབ་པའི་གསུང་གཅིག་གིས་གསུངས་ཀྱང་།  ། མོས་པ་ཐ་དད་དབྱེ་བ་ཡིས།  ། སྡེ་ཚན་མང་དུ་བཞུགས་པ་དང་།  ། རྒྱལ་དང་རྒྱལ་སྲས་ཕྲིན་ལས་དང་།  ། ཞིང་དང་འགྲོ་བའི་བཀོད་པ་སོགས།  ། རབ་འབྱམས་རྒྱ་མཚོ་སྟོན་པའི་མདོ།  ། སངས་རྒྱས་ཕལ་པོ་ཆེ་དང་ནི།  ། གཞི་དང་ལམ་དང་འབྲས་བུ་རྣམས།  ཁྱད་པར་རྨད་བྱུང་སྟོན་པ་ཡི།  ། རིན་ཆེན་སྤུངས་པ་ལྟ་བུའི་མདོ།  ། དཀོན་མཆོག་བརྩེགས་པར་གྲགས་པ་དང་།  ། དྲང་བའི་དོན་དང་ངེས་དོན་དང་།  ། སྡེ་སྣོད་གསུམ་དང་བསླབ་པ་གསུམ།  ། ཐེག་པ་གསུམ་གྱི་དབྱེ་བ་ཡིས།  ། གསུངས་པའི་མདོ་སྡེ་མང་པོ་དང་།  ། བདེ་གཤེགས་བསྟན་པ་རིན་ཆེན་སྒྲོན།  ། འཛིན་པ་ཤཱཀྱའི་སྲས་རྣམས་ཀྱི།  ། སྤྱོད་པ་ཕུན་ཚོགས་སྟོན་པའི་མདོ།  ། འདུལ་བ་ལུང་དུ་གྲགས་པ་སྟེ།  ། སྡུད་པ་པོ་ཡིས་ལེགས་བསྡུས་ནས༑ ༑ ལོ་པཎ་རྣམས་ཀྱིས་ལེགས་བསྒྱུར་བ།  ། འགྱུར་རོ་འཚལ་དུ་གྲགས་པ་རྣམས༑ ༑ བདེ་གཤེགས་ཚ་ཟེར་རྒྱལ་པོའི་གསུང་ཟེར་ལྟ་བུའི་འོད་ཟེར་གྱིས།  ། རྣམ་པར་རྒྱལ་བ་རྒྱལ་བའི་གསུང་རབ་པད་ཚལ་ལྟ་བུའི་སྐྱེད་མོས་ཚལ།  ། བདེ་ལེགས་དཔལ་འབྱོར་འབྱོར་པའི་བདུད་རྩི་སྦྲང་རྩི་ལྟ་བུས་རྣམ་བརྒྱན་པ།  ། གདུལ་བྱ་བུང་བ་དགའ་བའི་དགའ་སྟོན་དགའ་མགུར་སྤྱོད་པ་བཞེངས་དགོངས་ནས༑ ༑ བཞེངས་པར་བྱོས་ཞེས་བཀའ་ལུང་སྩལ་བའི་གསུང་།  ། གསུང་བཞིན་བསྒྲུབ་པའི་སྐྱེས་བུ་དུ་མ་ཡིས།  ། ས་ཕོ་སྟག་གི་དབྱར་གྱི་དུས་བབ་ཚེ།  ། རྒྱ་བོད་མཚམས་ཀྱི་ཆུ་མ་མཁར་ཞེས་བྱར།  ། མཐིང་ཤོག་མཐོན་ཐིང་གླེགས་བུ་ལྟ་བུའི་གཞིར༑ ༑ འཛམ་བུ་ཆུ་བོའི་གསེར་མཆོག་བཙོ་མ་ལས།  ། འཕྲུལ་ཡིག་ཡིག་མཁན་ད་རིགས་ལ་སོགས་ཀྱིས།  ། གསེར་ཕྲེང་ལྟ་བུར་ཡིད་རབ་འཕྲོག་པ་བཀོད།  ། སྣ་ཚོགས་བཟོ་རིག་མཁས་པའི་ཚོགས་རྣམས་ཀྱིས།  ། དྲས་དང་གླེགས་ཤིང་གླེགས་ཐག་ན་བཟའ་སོགས།  ། འགྲོ་བའི་ཡིད་འཕྲོག་ཕུལ་དུ་བྱུང་བ་ཡི།  ། རྣམ་པར་བཀྲ་བ་ཕུན་སུམ་ཚོགས་པ་བསྒྲུབ།  ། དགེ་འདུན་